เตือนสึนามิ! หลังแผ่นดินไหว 7.7 แมกนิจูดนอกชายฝั่งจาไมกา ไร้เจ็บ-เสียชีวิต
ระทึก! เกิดเหตุแผ่นดินไหว 7.7 แมกนิจูดนอกชายฝั่งจาไมกา มีการประกาศเตือนสึนามิช่วงสั้นๆ ยังไม่มีรายงานความเสียหายหรือผู้เสียชีวิต
ระทึก! เกิดเหตุแผ่นดินไหว 7.7 แมกนิจูดนอกชายฝั่งจาไมกา มีการประกาศเตือนสึนามิช่วงสั้นๆ ยังไม่มีรายงานความเสียหายหรือผู้เสียชีวิต
29 ม.ค. 2563

สำนักงานสำรวจธรณีวิทยาสหรัฐ (USGS) รายงานว่า เกิดเหตุแผ่นดินไหวขนาด 7.7 แมกนิจูดนอกชายฝั่งของจาไมกาในวันอังคารตามเวลาท้องถิ่น หรือในช่วงเช้าตรู่วันนี้ตามเวลาไทย โดยมีการประกาศเตือนภัยคลื่นยักษ์สึนามิในช่วงสั้นๆ ในจาไมกา คิวบา และพื้นที่ใกล้เคียง ทั้งนี้ ยังไม่มีรายงานความเสียหายหรือผู้เสียชีวิต
รายงานของ USGS ระบุว่า แผ่นดินไหวครั้งนี้เกิดขึ้นเมื่อเวลาประมาณ 14.10 น.ของวันอังคารตามเวลาท้องถิ่น ห่างจากเมืองลูเซีย ประเทศจาไมกาซึ่งตั้งอยู่ในแถบทะเลคาริบเบียน ประมาณ 125 กิโลเมตร โดยจุดที่เกิดแผ่นดินไหวมีความลึก 10 กิโลเมตร
ศูนย์ข้อมูลคลื่นยักษ์สึนามิระหว่างประเทศได้ประกาศเตือนภัยคลื่นสึนามิที่มีความสูงถึง 1 เมตรและครอบคลุมพื้นที่เป็นวงกว้างในอเมริกากลาง ซึ่งรวมถึงเม็กซิโก คิวบา ฮอนดูรัส จาไมกา และหมู่เกาะเคย์แมน
อย่างไรก็ดี การเตือนภัยคลื่นยักษ์สึนามิเกิดขึ้นในช่วงสั้นๆ โดยศูนย์ข้อมูลคลื่นยักษ์สึนามิระหว่างประเทศระบุว่า คลื่นสึนามิลูกใหญ่ได้เคลื่อนตัวผ่านพ้นไปแล้ว